Liūtis
Liūtis – labai smarkus lietus. Pasižymi dideliu intensyvumu, tačiau nepastovus: staigiai prasideda, staigiai ir baigiasi, būdingi pertrūkiai. Liūtis dažnai lydima perkūnijos, škvalo ar krušos. Liūtys dažniausios vasarą, vykstant konvekcijai, susidaro šaltojo fronto nepastovios stratifikacijos oro masėse. Liūtis paprastai krenta iš kamuolinių liūtinių debesų. Po smarkių liūčių upėse kyla poplūdžiai, užliejamos miestų gatvės, daubos, rūsiai. Lietuvoje užfiksuotos itin intensyvios liūtys: 1968 m. rugpjūčio 25 d. Kaune (5,6 mm/min.); 1969 m. liepos 18 d. Vilniuje (5,1 mm/min.); 1971 m. birželio 11 d. Pasvalyje (93 mm/val.); 1980 m. liepos 2 d. Sartuose (200 mm/3 val.); 1985 m. birželio 1 d. Pakruojyje (115,2 mm/2 val.); 2007 m. liepos 7 d. Trakuose (86 mm/12 val.); 2009 m. birželio 23 d. Kėdainių apylinkėse (74 mm/4 val.); 2010 m. birželio 3 d. Šakių apylinkėse (78 mm/2 val.); 2011 m. rugsėjo 12 d. Švenčionių rajone (56 mm/val.); 2021 m. liepos 6 d. Vilniuje (79,7 mm/12 val.) ir Alytuje (48,2 mm/2,5 val.).